{
  "1": "Phao-lôô, khơơl jah rơơlh di Lôôk Wơơt Dêh Jê-xu tyauq tanơơn Kơy Plêêk, Lôôk Wơơt Dêh haay, ji Kơy Jê-xu, varơuq kôô gmưh di haay,   ",
  "2": "ataq ka Ti-mô-thêê, koot dik di gô đom xuum tuuôq: Apôôy koot jah vanoong kaxaay, varơuq angơuq xuum ji hrok hrool xing Kơy Vaq Plêêk ji Kơy Jê-xu Krist, Lôôk haay.\n\\p",
  "3": "Tyauq đaji varơuq gô heq ahluk ahluul koot dơơp tuôôy gô hooy hlê dêh Ma-xê-đoaan, koot phayh măn hlê Ê-phê-sôô xôq pato ka toleq dro hơq leh ik pato muuyq varơuq pato kadrơơy,",
  "4": "ji kung leh duh tawaq truh kaluh apok boon đơu ji kaluh tapaat adrơơk yơơt, ji kaluh tuôông dơơp vlôh tayaat bơh leh wak ik ka joq ka varơuq panưk tok hnhư Lôôk, ji varơuq dơơp jah saleap xing xuum tuôôq.",
  "5": "muk tiêu di apok pato neq ji xung xiaq truh xing xuum xarêh xaraat, xuum klaak tamaq ji xuum tuôôq don dik,",
  "6": "bơh toleq dro vii leh troq muk tiêu heq ka'lăk kaluh varơuq neq xôq tajauq apok boon lee yuôôl,",
  "7": "oot trôôt dơơp thơy pato gnuun, bơh leh hlolh kaluh apok gô đnooy long varơuq oot biit ni jơq.",
  "8": "Bơh haay xet aneq gnuun ni kaxaay tamaq atoh manih oot dơơp dong toolq,",
  "9": "ji xet varơuq neq, nưq gnuun leh aalq dơơp vlôh ka manih hyioh jăk, bơh ăm ka manih leh tyauq gnuun ji xlih xuum, dro leh tuôôq kuh kuul ji karôp maroh, dro vaih xuum ji tơơk dalơh, dro păk kaxêêt miq păk kaxêêt vaq, dro păk kaxêêt manih,",
  "10": "dro dôôp daap, khơl kanơu trôôt khơl kanơu, dro rôp tek manih, dro đnooy paôh, dro dơơp xnưk laar, ji long e varơuq ka joq đêh đơu varơuq pato daay dong dik,",
  "11": "ji varơuq pato daay tyauq Hêêl Kaxaay tađnah tađaat di Kơy Plêêk toolq vnê, nưq ji varơuq bơh gô heq jah ataq ăm.\n\\p",
  "12": "Gô kuh kway Kơy jê-xu Krist, Lôôk haay, Kơy dơơp gô kaalh paraat, vii Kadraq heq xadrah gô ji muuyq xuum, ji xôq gô muut đom varơuq dơơp,",
  "13": "bơh adrooyq ka neq gô ji dro tơơk dalơh, dro rôp top, ji dro xơơk tauq, bơh gô xok jah vanoong angơuq vii đom tuôôy vlôô gô heq dơơp đom varơuq be tuôôq.",
  "14": "Dik, vanoong kaxaay di Lôôk haay ji thier viik glaay đơu xuum tuôôq ji xung xiaq đom Kơy Jê-xu Krist.",
  "15": "Apok neq ji kajưk ji tolq adrơơk xuum tuôôq saleap, nưq ji: \"Lôôk Jê-xu Krist heq truh đom dêh araak xôq wơơt koot manih\" - bơh đom nưq gô ji dro dơơp ưk.",
  "16": "Bơh Kơy Plêêk heq ranưh xuum angơuq gô, nưq ji xôq xing gô, muuyq dro karôp karôh kôôt dêq, Lôôk Jê-xu Krist ik xlih vlôh dêq xuum atuq đa ji muuyq atoh  ka khơl hnoq tuôôq Kadraq xôq jah varơuq riilh hloay hloay.",
  "17": "Apôôy Vuua di kaluh đơơi, ji Kơy Plêêk be hlơu hlơơp,be hloq ik ji vơ muuyq heq, jah vadoo ji tađnah tađaat hloay hloay dong truh miêk miêk. Amen.",
  "18": "Ti-mô-thêê, koot gô, gô xôq apok pato neq kangưưl koot, tyauq kaluh apok hlit adrooyq kaneq heq đnooy truh koot, xôq gmưh nưq koot ik vlôh hooy đom hmot jăk kôôt glơh neq,",
  "19": "adrơk jưư xuum tuuôq ji  xuum klaak kaxaay tamaq bơh toleq dro vii wih ka'lăk heq dơơp xuum tuuôq oot biq karăp,",
  "20": "đom khơl nưq e Hy-mê-nê ji A-lek-xan-đơ, ji khơl bơh gô heq xôq ka Sa-taan xôq oot hok xet leh ik tơơk dalơh."
}
